อย. และหน่วยงานจากจีน **Guangxi Medical Products Administration**

ร่วมหารือพัฒนานวัตกรรมและการกำกับดูแลผลิตภัณฑ์สมุนไพร

อย. และ Guangxi Medical Products Administration สาธารณรัฐประชาชนจีน ร่วมหารือแลกเปลี่ยนข้อมูลกฎระเบียบ และแนวทางในการส่งเสริมการพัฒนานวัตกรรม รวมทั้งการกำกับดูแลผลิตภัณฑ์สมุนไพร

วันที่ 6 ธันวาคม 2567 **นายแพทย์สุรโชค ต่างวิวัฒน์ เลขาธิการคณะกรรมการอาหารและยา** และคณะผู้บริหาร ร่วมให้การต้อนรับ **Ms. Wan Qiu, Deputy Director-General** จาก Guangxi Medical Products Administration (GXMPA) และคณะ ในโอกาสเดินทางมาเยือนประเทศไทย

**นายแพทย์สุรโชค ต่างวิวัฒน์ กล่าวว่า** อย. และ GXMPA มีการพัฒนาความสัมพันธ์ระหว่างกันอย่างต่อเนื่อง โดยผู้แทน อย. ได้มีโอกาสเข้าร่วมการประชุม China-ASEAN summit for Drug Development ที่จัดโดย GXMPA เพื่อแลกเปลี่ยนความรู้และแนวทางใหม่ ๆ ในการกำกับดูแลผลิตภัณฑ์สมุนไพร ทั้งนี้ อย. ได้มีการหารือแนวทางในการส่งเสริมความร่วมมือต่อยอดจากบันทึกความเข้าใจที่ อย. ได้มีร่วมกับ National Medical Products Administration (NMPA) หน่วยงานกำกับดูแลผลิตภัณฑ์สุขภาพในส่วนกลางของสาธารณรัฐประชาชนจีน เพื่อสร้างความเข้าใจในมิติความเชื่อมโยงการกำกับดูแลกับหน่วยงานในระดับมณฑล รวมถึงหารือในประเด็นความร่วมมือการกำกับดูแลผลิตภัณฑ์สมุนไพร โดยเฉพาะการตรวจประเมินสถานที่ผลิตผลิตภัณฑ์สมุนไพร

ด้าน **Ms. Wan Qiu** หัวหน้าคณะผู้แทน ได้เชิญ อย. เข้าร่วมประชุม ASEAN Forum on Drug Safety Cooperation and Development และ The Seminar on Regulation and Standards of Traditional Medicine and Supplementary Medicine ซึ่งจะจัดขึ้นในปี 2568 ณ มณฑลกว่างสี รวมถึงนำเสนอทุนสำหรับบุคลากร อย. เพื่อศึกษาดูงาน ณ Guangxi Institute for Drug Control มณฑลกว่างสี สาธารณรัฐประชาชนจีน

**เลขาธิการฯ อย.** กล่าวเพิ่มเติมว่า การประชุมในครั้งนี้เป็นจุดเริ่มต้นที่ดีของการส่งเสริมความร่วมมือระหว่าง อย. กับ GXMPA ผ่านการแลกเปลี่ยนข้อมูลกฎระเบียบการกำกับดูแลผลิตภัณฑ์สมุนไพรของทั้งสองหน่วยงาน เพื่อให้เกิดความเข้าใจในระบบกำกับดูแล อันจะเป็นประโยชน์ทั้งในด้านการคุ้มครองผู้บริโภค และการสนับสนุนผู้ประกอบการในอุตสาหกรรมสมุนไพรของทั้งสองประเทศต่อไป

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

**วันที่เผยแพร่ข่าว 7 ธันวาคม 2567 ข่าวแจก 56 / ปีงบประมาณ พ.ศ. 2567**